ORDE do 19 de xullo de 2011 pola que se establecen as bases reguladoras das axudas destinadas á adaptación das explotacións de galiñas poñedoras ao Real decreto 3/2002, do 11 de xaneiro, de normas mínimas de protección das galiñas poñedoras, e se convocan para o ano 2011.
Consellería do Medio Rural — III. Outras disposicións — 28/07/2011

A Directiva 1999/74/CE do Consello, do 19 de xullo de 1999, pola que se establecen as normas mínimas de protección das galiñas poñedoras, incorporada ao ordenamento español polo Real decreto 3/2002, do 11 de xaneiro, polo que se establecen as normas mínimas de protección de galiñas poñedoras, estableceu a necesidade de mellorar as condicións de benestar dos ditos animais, impoñendo medidas destinadas á súa consecución. De conformidade coa dita regulación, a cría de galiñas en gaiolas non acondicionadas, que se permitira para as explotacións preexistentes na data do 1 de xaneiro de 2003, queda prohibida a partir do 1 de xaneiro de 2012.
A normativa comunitaria de desenvolvemento rural ofrece a posibilidade de establecer un período de graza que permite conceder axudas á adaptación de normas comunitarias ata o 31 de decembro de 2014, aínda que esta posibilidade tan só se aplica á concesión de axudas e non significa que se permita prórroga ningunha no cumprimento da normativa de benestar animal.
Por isto, para facilitar o cumprimento da norma en cuestión é necesario articular unha liña de axuda que incentive a realización dos investimentos necesarios para que as instalacións cumpran as novas condicións de benestar animal das galiñas poñedoras. En tal sentido, a renovación das gaiolas non adaptadas das citadas explotacións por outras adaptadas, de acordo co establecido nos anexos III ou IV do Real decreto 3/2002, considérase como elixible no marco da medida 121 do Programa de desenvolvemento rural de Galicia.
Polo tanto, as axudas reguladas nesta orde van dirixidas exclusivamente aos titulares de explotacións avícolas que presenten plans necesarios para a adaptación das explotacións avícolas de posta aos sistemas de cría non acondicionados ao establecido nos anexos III ou IV do Real decreto 3/2002.
O cofinanciamento do Feader nestas axudas poderá alcanzar unha porcentaxe do 57,56% do gasto executado.
En consecuencia, de conformidade co previsto no artigo 30.1º.3 do Estatuto de autonomía de Galicia e no uso das facultades que me confire a Lei 9/2007, do 13 de xuño, de subvencións de Galicia, e no uso das competencias que me confire a Lei 1/1983, do 22 de febreiro, reguladora da Xunta e da súa presidencia,
Artigo 1.
Obxecto
.
Esta orde ten por obxecto establecer as bases reguladoras, e a convocatoria para o ano 2011 das axudas ás explotacións avícolas de produción de ovos para o consumo humano para a adaptación ao establecido nos anexos III ou IV do Real decreto 3/2002, do 11 de xaneiro, polo que se establecen as normas mínimas de protección das galiñas poñedoras.
Artigo 2.
Definicións
.
Para os efectos desta orde teranse en conta as definicións dadas pola Lei 19/1995, de modernización das explotacións agrarias, e polo Decreto 253/2008, polo que se regula o Rexistro de Explotacións Agrarias de Galicia. Así mesmo teranse en conta as seguintes definicións:
1. Renda total do/s titular/es da explotación: a renda fiscalmente declarada como tal pola/s persoa/s titular/es da explotación no último exercicio, excluíndo do cómputo as ganancias e perdas patrimoniais. Para estes efectos, imputarase á persoa titular da explotación:
a) A renda da actividade agraria da explotación, que se calculará:
1. No caso de declaración do imposto sobre a renda das persoas físicas en réxime de estimación obxectiva, sumando ao rendemento neto de módulos os importes das dotacións á amortización e outras reducións efectuadas na súa determinación, sen incluír as correspondentes aos índices correctores aplicados.
2. No caso de declaración do imposto sobre a renda das persoas físicas en réxime de estimación directa, sumando ao rendemento neto as dotacións á amortización deducidas no exercicio.
b) As rendas procedentes doutras actividades empresariais ou profesionais, así como as rendas procedentes do traballo desenvolvido fóra da explotación, incluídas as pensións e haberes pasivos que fiscalmente teña obriga de declarar.
c) O 50% das rendas do capital mobiliario e inmobiliario, no caso de réxime de gananciais, e o 100% das súas rendas privativas.
Non obstante o anterior, poderá utilizarse para a avaliación da renda total do titular da explotación a media das rendas fiscalmente declaradas como tales por este durante tres dos cinco últimos anos, incluíndo o último exercicio, excluíndo do cómputo as ganancias e perdas patrimoniais.
2. Viabilidade económica da explotación: considerarase que unha explotación é viable economicamente cando a súa renda unitaria de traballo non sexa inferior ao 20% da renda de referencia.
Tamén se considerarán viables as explotacións clasificadas como prioritarias de conformidade co establecido no Decreto 253/2008, polo que se regula o Rexistro de Explotacións Agrarias de Galicia.
Artigo 3.
Requisitos das persoas beneficiarias
.
1. Poderán ser beneficiarios as persoas físicas ou xurídicas titulares de explotacións avícolas de produción de ovos que críen as galiñas en gaiolas non acondicionadas, de acordo co establecido no Real decreto 3/2002, do 11 de xaneiro, que, xunto coa solicitude de axuda, segundo o modelo que se especifica no anexo I, deberán en todos os casos:
a) Presentar un plan de adaptación da súa explotación conforme o indicado no artigo 4.
b) Presentar un compromiso asinado de exercer a actividade agraria no sector avícola de posta na explotación obxecto da axuda durante, polo menos, cinco anos contados desde a data da certificación dos investimentos realizados.
c) Acreditar a súa viabilidade económica conforme o artigo 2 desta orde.
d) Cumprir os requisitos para obter a condición de beneficiario establecidos no artigo 10 da Lei 9/2007, do 13 de xuño, de subvencións de Galicia.
e) Alcanzar, polo menos, unha UTA, o cal se acreditará en conformidade co establecido no Decreto 253/2008.
f) Cumprir as normas mínimas en materia de ambiente, hixiene e benestar dos animais, de conformidade coa normativa comunitaria e nacional, coa propia orde e co Programa de desenvolvemento rural de Galicia aprobado pola Unión Europea, agás no establecido nos anexos III ou IV do Real decreto 3/2002.
g) Presentar a conformidade á concesión do préstamo correspondente dunha entidade financeira.
2. Requisitos específicos das persoas físicas agricultoras profesionais:
a) Cumprir a condición de agricultor/a profesional, o cal se acreditará de acordo co establecido co Decreto 253/2008.
b) Posuír a capacitación profesional suficiente, o cal se acreditará de acordo co establecido co Decreto 253/2008.
3. Requisitos específicos das persoas xurídicas agricultoras profesionais:
a) Ser unha explotación agraria prioritaria ou obter tal condición coa aplicación destas axudas, o cal se acreditará segundo se establece no Decreto 253/2008.
b) Que a súa actividade principal sexa a agraria, presentando os estatutos ou documento de constitución, e a declaración do imposto de sociedades do último exercicio. Así mesmo, a procedencia agraria dos ingresos comprobarase en función das marxes brutas das orientacións produtivas e das actividades económicas da explotación.
4. Requisitos específicos das comunidades de bens:
a) Deberán presentar os estatutos da comunidade e a súa acta de constitución.
b) Deberán acreditar, polo menos, o 50% dos comuneiros ou das comuneiras, que reúnen os requisitos establecidos para os titulares persoas físicas.
c) Deberán presentar o anexo II desta orde, no cal figuren os compromisos de execución asumidos por cada membro da agrupación, así como o importe de subvención que van aplicar cada un deles, os cales terán tamén a consideración de beneficiarios. Neste sentido beberán nomear un representante ou apoderado único con poder suficiente para cumprir as obrigas que, como beneficiario, lle correspondan á agrupación.
d) Deberán acreditar a existencia dun pacto de indivisión da comunidade por un período mínimo de cinco anos contados a partir da data de certificación dos investimentos realizados. En calquera caso, a agrupación non poderá disolverse ata que transcorra o prazo de prescrición de catro anos do artigo 35 da citada lei.
5. Requisitos específicos das persoas físicas ou xurídicas agricultoras non profesionais:
a) Ocupar polo menos unha UTA.
b) Comprometerse a exercer a actividade agraria durante, polo menos, cinco anos contados desde a data da certificación dos investimentos realizados.
c) Obter, polo menos, o 10% da súa renda total de actividades agrarias ou complementarias. No caso de persoas xurídicas este punto xustificarase tendo en conta que ou ben o 50% dos socios teñan unha renda agraria que sexa maior ou igual ao 10% da súa renda total, segundo a declaración de IRPF, ou que a marxe neta obtida segundo o estudo de viabilidade sexa >= 10% do resultado antes de impostos declarado no imposto de sociedades.
6. Os peticionarios da axuda deberán presentar coa solicitude de axuda a licenza municipal para os investimentos polos que se solicite esta, no caso de que sexa preceptivo pola normativa urbanística.
Artigo 4.
Requisitos do plan de adaptación
.
1. O plan de adaptación deberá garantir que a explotación se adaptará aos requirimentos da normativa sobre normas mínimas de protección das galiñas poñedoras, unha vez realizados os investimentos polos que solicita axuda. Neste sentido, o órgano competente en sanidade e benestar animal da comunidade autónoma emitirá informe sobre a pertinencia do plan respecto á dita normativa.
2. Ademais, deberán demostrar, mediante cálculos específicos, que os investimentos materiais ou inmateriais están xustificados desde o punto de vista da situación da explotación e da súa economía e que a súa realización suporá unha mellora do rendemento global da explotación agrícola.
3. Para estes efectos, considerarase que un plan de actuación cumpre as condicións establecidas no parágrafo anterior, cando, tras a súa realización, non diminúa a renda unitaria de traballo da explotación ou, nos casos en que se incremente o número de UTA dela, non diminúa a súa marxe neta.
4. No caso de que o investimento en obra civil polo cal se solicita axuda sexa superior a 30.000 euros, esta documentación completarase, como mínimo, cun anteproxecto con orzamento, asinado polo persoal técnico competente. Neste caso, no momento da certificación dos investimentos deberase achegar o proxecto, ademais da certificación final de obra valorada.
5. Todos os proxectos, anteproxectos e memorias presentados cos plans de actuacións terán que incluír, obrigatoriamente, un anexo relativo á produción e xestión dos residuos da explotación.
6. De acordo co artigo 29 da Lei 9/2007, do 13 de xuño, de subvencións de Galicia, cando o importe do gasto subvencionable supere a contía de 30.000 euros, no suposto de custo por execución de obra, ou de 12.000, euros no suposto de subministración de bens de equipamento, o beneficiario deberá solicitar, como mínimo, tres ofertas de diferentes provedores, con carácter previo á contratación do compromiso, salvo que polas especiais características dos gastos subvencionables non exista no mercado suficiente número de entidades que o subministren ou presten.
Artigo 5.
Condicións dos investimentos obxecto da axuda
.
1. Considéranse como gastos elixibles a instalación de gaiolas acondicionadas de acordo co establecido no anexo III do Real decreto 3/2002, e as instalacións de sistemas alternativos de cría referidas no anexo IV dese real decreto.
2. Investimentos exceptuados de axuda:
Non se concederán axudas para os seguintes investimentos:
a) Os investimentos de simple substitución non poderán optar a axudas ao investimento.
b) Gastos de conservación e mantemento ou os derivados de actividades de funcionamento da explotación.
c) Os gastos non subvencionables distintos dos anteriores, e aos cales fai referencia o artigo 3 do Real decreto 1852/2009, do 4 de decembro, polo que se establecen os criterios para subvencionar os gastos no marco dos programas de desenvolvemento rural cofinanciados polo Feader.
3. a) Durante os cinco anos seguintes ao pagamento da subvención, os investimentos subvencionados non deberán sufrir ningunha modificación importante:
1.º Que afecte a súa natureza ou as súas condicións de execución, ou
2.º Que resulte, ben dun cambio na natureza do réxime de propiedade dunha determinada infraestrutura, ben da interrupción ou do cambio de localización da actividade produtiva.
b) O incumprimento da obriga de destino referido anteriormente, que se producirá, en todo caso, co alleamento ou o gravame do ben, será causa de reintegro, quedando o ben afecto ao pagamento do reintegro calquera que sexa o seu posuidor, agás o referido no artigo 29.4º b) da Lei 9/2007, do 13 de xuño, de subvencións de Galicia.
Artigo 6.
Contía dos investimentos e das axudas
.
1. Contía dos investimentos:
a) O investimento poderá chegar a un máximo de 80.000 euros por UTA sen superar 160.000 euros por explotación cando a persoa titular sexa unha persoa física ou unha comunidade de bens. No caso de titulares persoas xurídicas, este límite máximo por explotación poderá chegar aos 400.000 euros, sen prexuízo do límite por UTA.
b) Para o cálculo do investimento máximo, en función do límite máximo por UTA, consideraranse as UTA iniciais.
2. Contía e tipo de axudas.
a) A contía máxima de axuda, expresada en porcentaxe do investimento, con carácter xeral, poderá chegar ata :
1.º O 25% cando a explotación estea situada nas zonas desfavorecidas incluídas nas listas a que fan referencia os incisos i) e ii) da letra a) do artigo 36 do Regulamento (CE) 1698/2005 do Consello, do 20 de setembro de 2005.
2.º O 20% cando a explotación estea situada no resto de zonas.
b) A axuda consistirá nunha subvención de capital, total ou parcial, dunha ou varias anualidades de amortización de préstamos formalizados para levar a cabo o investimento, tendo en conta que a subvención non poderá superar o límite de intensidade de axuda sobre o investimento total indicado na letra a). A axuda á amortización non poderá superar o 80% do importe do préstamo, e poderá aboarlla a consellería, dunha soa vez, directamente á persoa beneficiaria, logo de formalizado o préstamo e certificada a realización dos investimentos previstos.
Artigo 7.
Presentación de solicitudes
.
1. A presentación da solicitude de axuda realizarase segundo o previsto no artigo 38.4º da Lei 30/1992, do 26 de novembro, de réxime xurídico das administracións públicas e do procedemento administrativo común e, preferentemente, nos rexistros das oficinas agrarias comarcais, utilizando os impresos normalizados incluídos como anexo I.
2. Ademais, de acordo co artigo 11 e) da Lei 9/2007, do 13 de xuño, de subvencións de Galicia, as persoas que soliciten as axudas previstas nesta orde, acreditarán, con anterioridade a ditarse a proposta de resolución de concesión da axuda, que se encontran ao día nas súas obrigas tributarias estatais e autonómicas e coa Seguridade Social, así como que non teñen pendente de pagamento ningunha outra débeda, por concepto ningún, coa Xunta de Galicia. A presentación da solicitude de concesión da axuda pola persoa interesada comportará, durante todo o período de compromisos, a autorización á Consellería do Medio Rural, para solicitar as certificacións que deban emitir a Axencia Estatal da Administración Tributaria, a Tesouraría Xeral da Seguridade Social e a Consellería de Economía e Facenda da Xunta de Galicia, segundo o previsto na Lei 9/2007, do 13 de xuño, de subvencións de Galicia.
3. As oficinas agrarias comarcais asesorarán as persoas solicitantes na realización dos estudos técnico-económicos necesarios para a elaboración dos plans de adaptación, iniciando a instrución dos expedientes.
Artigo 8.
Criterios de prioridade
.
Posto que as axudas previstas nesta orde se concederán en réxime de concorrencia competitiva, en función das dispoñibilidades orzamentarias, das porcentaxes de axuda e das solicitudes recibidas que cumpran os requisitos establecidos nesta orde, clasificaranse en función dos seguintes criterios referidos ao titular e á explotación e coa seguinte puntuación máxima por criterio:
O conxunto de solicitudes para investimentos en explotacións agrarias clasificarase en dous grupos, distinguindo as explotacións prioritarias das do resto de solicitudes, e as primeiras terán prioridade sobre as segundas.
Posteriormente, a cada un destes grupos aplicaránselles os seguintes criterios de prioridade:
a) Investimento por UTA: ata 4 puntos.
b) Titular muller: 2 puntos.
c) Titular agricultor mozo: 2 puntos.
d) Plans de adaptación para agricultores/as profesionais: 2 puntos.
e) Viabilidade económica da explotación: ata 2 puntos.
f) Situación da explotación nun concello de montaña: ata 2 puntos.
Artigo 9.
Tramitación e resolución
.
1. O órgano responsable da instrución dos expedientes destas axudas será a Dirección Xeral de Produción Agropecuaria. A resolución da convocatoria corresponderalle ao conselleiro do Medio Rural por proposta da Dirección Xeral de Produción Agropecuaria, logo da avaliación das solicitudes polo órgano colexiado, que estará presidido pola subdirectora xeral de Apoio ás Explotacións Agrarias, e integrado por tres funcionarios desa mesma subdirección xeral con categoría non inferior a xefe de negociado, un dos cales actuará como secretario. Posteriormente serán notificadas as persoas interesadas e, de ser o caso, a entidade financeira correspondente, segundo o previsto na normativa vixente e nos convenios establecidos ou que se establezan entre a Consellería do Medio Rural e as entidades financeiras.
2. O prazo para resolver e notificar as subvencións será de tres meses. Se transcorrese o citado prazo máximo sen se ditar resolución expresa por parte do órgano competente, as persoas interesadas poderán entender desestimadas as súas solicitudes, para os efectos da interposición dos correspondentes recursos potestativos de reposición e contencioso-administrativo.
Artigo 10.
Modificación da resolución de concesión
.
1. Toda alteración das condicións tidas en conta para a concesión das axudas previstas nesta orde e, en todo caso, a obtención concorrente de subvencións ou axudas outorgadas por outras administracións ou entes públicos ou privados, nacionais ou internacionais, poderá dar lugar á modificación da resolución de concesión.
2. Así mesmo, poderá acordarse a modificación da resolución de concesión por instancia da persoa beneficiaria, sempre que se cumpran as condicións previstas na Lei 9/2007, do 13 de xuño, de subvencións de Galicia, así como no Decreto 11/2009, do 8 de xaneiro, polo que se aproba o Regulamento da Lei 9/2007, do 13 de xuño, de subvencións de Galicia.
Artigo 11.
Prazo de execución do plan de adaptación
.
1. O prazo de execución dos investimentos será ata o 30 de novembro de 2011.
2. En casos excepcionais en que a persoa beneficiaria, por causa debidamente xustificada, non poida rematar a adaptación no prazo previsto, deberá solicitar unha prórroga do prazo de execución, con anterioridade ao transcurso do prazo máximo, especificando os motivos e o prazo de prórroga de execución, que deberá ser aprobado polo órgano concedente da subvención.
Artigo 12.
Modificación do plan de adaptación
.
1. Cando se produzan modificacións do plan de adaptación relacionadas coa produción ou co programa de investimentos presentarase un plan de adaptación complementario ou alternativo. No caso de modificacións de menor entidade, recoñecidas pola Dirección Xeral de Produción Agropecuaria, bastará a certificación da realización dos investimentos que comprenda o dito plan.
2. Non obstante o establecido no número anterior, nos casos en que a persoa beneficiaria non execute o plan de adaptación para o cal ten concedidas axudas ou se produzan desviacións substanciais entre o investimento realizado e o aprobado para a execución do plan ou o préstamo formulado, reducirase a axuda segundo a normativa de aplicación.
Artigo 13.
Certificación dos investimentos e gasto
.
1. Só serán auxiliables os investimentos que se realicen e que se xustifique o seu gasto e pagamento, con posterioridade á data de presentación da solicitude, e con anterioridade á data límite de realización dos investimentos, sempre e cando recaia resolución aprobatoria da axuda sobre os ditos investimentos.
2. Unha vez realizados os investimentos ou gastos previstos e cumpridos, de ser o caso, os compromisos adquiridos, as persoas interesadas deberán comunicarllo, por escrito, preferentemente nos rexistros das oficinas agrarias comarcais, con anterioridade ao remate do prazo concedido para a execución das melloras, presentando tamén a documentación e os xustificantes dos investimentos efectuados, en que se incluirán os correspondentes ao gasto e pagamento destes. Esta comunicación terá a consideración de solicitude de pagamento, para os efectos do Regulamento (CE) 65/2011 da Comisión, do 27 de xaneiro de 2011, polo que se establecen disposicións de aplicación do Regulamento (CE) 1698/2005, no que respecta á aplicación dos procedementos de control e á condicionalidade en relación coas medidas de axuda ao desenvolvemento rural.
3. Os xustificantes do gasto consistirán, de forma xeral, nas facturas orixinais, acreditativas dos investimentos, cumprindo as exixencias que establece a Axencia Tributaria (Real decreto 1496/2003, do 28 de novembro).
No caso de presentar fotocopias das facturas, achegará tamén os orixinais para seren dilixenciados pola Administración, co texto “cofinanciado con fondos comunitarios”.
As facturas deberán cumprir, como mínimo, os seguintes requisitos:
a) Número e, se é o caso, serie.
b) A data da súa expedición.
c) Nome e apelidos, razón ou denominación social completa, tanto do obrigado a expedir factura como do destinatario das operacións.
d) Número de identificación fiscal atribuído pola Administración española ou, se é o caso, pola doutro Estado membro da Comunidade Europea, co que realizará a operación o obrigado a expedir a factura.
e) Domicilio, tanto do obrigado a expedir factura como do destinatario das operacións.
f) Descrición das operacións, coa consignación de todos os datos necesarios para a determinación da base impoñible do imposto, correspondente a aquelas e o seu importe, incluíndo o prezo unitario sen imposto das ditas operacións, así como calquera desconto ou rebaixa que non estea incluído no devandito prezo unitario.
g) O tipo impositivo ou tipos impositivos, se é o caso, aplicados ás operacións.
h) A cota tributaria que, se é o caso, lle repercuta, deberá consignarse por separado.
i) A data en que se efectuasen as operacións que se documentan sempre que se trate dunha data distinta á de expedición da factura.
j) No caso de que unha operación estea exenta ou non suxeita ao IVE, especificarase o artigo da normativa referida ao IVE que o recoñece.
k) Con carácter xeral, só se considerará subvencionable a base impoñible que figure na factura, salvo que se trate dunha entidade non suxeita, exenta de IVE ou suxeita á regra de pro rata; nestes casos, deberá xuntarse a documentación xustificativa desta circunstancia (declaración de non suxeición ou exención de IVE emitida pola AEAT e, no caso de aplicación da regra de pro rata, o modelo 390 de declaración resumo anual do IVE correspondente ao último exercicio en que figure a porcentaxe de dedución ou pro rata).
l) Non se admitirán como xustificantes de gasto albarás, notas de entrega, facturas pro forma, tíckets cando sexa obrigatoria a expedición de factura, nin as facturas que non conteñan todos os requisitos citados para a súa consideración como tal ou cuxa data non se axuste aos prazos citados.
m) Unha partida do orzamento auxiliable poderá xustificarse mediante unha ou varias facturas relativas aos conceptos de gasto incluídos na dita partida, sempre que a dita partida admita a desagregación en distintos conceptos.
4. O xustificante do pagamento de facturas realizarase mediante a presentación de orixinal e copia, para a súa compulsa e selado, dalgún dos documentos que se relacionan a continuación:
a) Como regra xeral, presentarase a factura definitiva e o xustificante bancario do pagamento polo beneficiario (xustificante de transferencia bancaria, xustificante bancario de ingreso de efectivo na entidade, certificación bancaria, etc), en que conste o número da factura obxecto de pagamento, a identificación do beneficiario que paga e do destinatario do pagamento, que deberá coincidir coa persoa, empresa ou entidade que emitiu a factura. No caso de que o xustificante bancario sexa transferencia bancaria deberá ser orixinal ou copia cotexada, e estará selado pola entidade bancaria.
b) Se o pagamento se instrumenta mediante efectos mercantís que permitan o pagamento aprazado (cheque, obriga de pagamento, letra de cambio, etc) achegarase a factura xunto coa copia do efecto mercantil, acompañado da documentación bancaria (extracto da conta do beneficiario, documento bancario acreditativo do pagamento do efecto, etc) en que conste claramente que o dito efecto foi efectivamente cargado na conta do beneficiario dentro do prazo de xustificación.
c) No caso de que un xustificante de pagamento inclúa varias facturas imputadas ao proxecto, deberán identificarse no documento do pagamento as facturas obxecto do pagamento.
d) No caso dunha factura cuxo pagamento se xustifique mediante varios documentos de pagamento, cada un destes deberá facer referencia á factura á cal se imputa o pagamento, así como xuntar unha relación de todos os documentos de pagamento e importes acreditativos do pagamento desa factura.
e) No caso de facturas pagadas conxuntamente con outras non referidas ao proxecto, deberá identificarse claramente no documento de pagamento a factura ou facturas cuxo pagamento se imputa ao proxecto.
f) No caso de facturas en moeda estranxeira, deben xuntarse os documentos bancarios de cargo en que conste o cambio utilizado.
5. Unha vez comunicada a finalización dos investimentos, o persoal técnico das oficinas agrarias comarcais, dos servizos provinciais de explotacións agrarias ou outro designado pola Dirección Xeral de Produción Agropecuaria, realizarán as correspondentes certificacións previas ao pagamento das axudas.
6. Antes do pagamento das axudas as persoas beneficiarias deberán acreditar de novo a xustificación de estaren ao día nas súas obrigas fiscais e coa Seguridade Social e de que non teñen ningunha débeda pendente de pagamento coa Administración da comunidade autónoma.
7. Sen prexuízo dos anteriores puntos, e para os efectos da xustificación dos investimentos, terase en consideración o establecido no artigo 4 do Real decreto 1852/2009, do 4 de decembro, polo que se establecen os criterios para subvencionar os gastos no marco dos programas de desenvolvemento rural cofinanciados polo Feader.
8. O beneficiario deberá dispoñer dunha contabilidade específica Feader ou dun código contable específico, en que deben estar incluídos os gastos declarados para esta axuda.
Artigo 14.
Seguimento e control da concorrencia e acumulación de axudas
.
1. Estas axudas son incompatibles con calquera outra axuda.
2. As persoas solicitantes das axudas previstas nesta orde xuntarán, coa solicitude inicial, unha declaración do conxunto de todas as solicitudes de axuda, efectuadas ou concedidas para o mesmo proxecto polas distintas administracións públicas.
Así mesmo, coa xustificación da execución total do proxecto e, en todo caso, antes do pagamento final, presentarán unha declaración complementaria do conxunto das axudas solicitadas, tanto das aprobadas ou concedidas como das pendentes de resolución, para o mesmo proxecto, das distintas administracións públicas competentes ou de calquera dos seus organismos, entes ou sociedades.
Artigo 15.
Obriga de facilitar información
.
Ademais da documentación complementaria que, durante a tramitación do procedemento, lle poidan exixir os órganos competentes da Consellería do Medio Rural, as persoas beneficiarias das axudas teñen a obriga de facilitar toda a información que lles sexa requirida pola Intervención Xeral da Comunidade Autónoma, polo Tribunal de Contas ou polo Consello de Contas, no exercicio das súas funcións de fiscalización e control do destino das axudas públicas, así como a que lles sexa solicitada por calquera órgano comunitario de inspección ou control.
Artigo 16.
Reintegro das axudas
.
1. Procederá o reintegro, total ou parcial, do importe da axuda máis os xuros de demora producidos desde o pagamento, no suposto de incumprimento das condicións establecidas para a súa concesión e, en todo caso, nos supostos previstos na Lei 9/2007, do 13 de xuño, de subvencións de Galicia, tendo en conta as excepcións contidas.
Procederá o reintegro nas seguintes circunstancias:
a) Obtención da subvención falseando as condicións requiridas para iso ou ocultando aquelas que a impedisen.
b) Incumprimento total ou parcial do obxectivo, da actividade ou do proxecto ou non adopción do comportamento que fundamentan a concesión da subvención.
c) Incumprimento da obriga de xustificación ou a xustificación insuficiente dos gastos xustificativos dos investimentos subvencionados.
d) Incumprimento da obriga de adoptar as medidas de difusión contidas na lei.
e) Resistencia, escusa, obstrución ou negativa ás actuacións de comprobación e control financeiro, así como o incumprimento das obrigas contables, rexistrais ou de conservación de documentos cando diso derive a imposibilidade de verificar o emprego dado aos fondos percibidos, o cumprimento do obxectivo, a realidade e regularidade das actividades subvencionadas, ou a concorrencia de subvencións, axudas, ingresos ou recursos para a mesma finalidade, procedentes de calquera administración ou entes públicos ou privados, estatais, da Unión Europea ou de organismos internacionais.
f) Incumprimento das obrigas impostas aos beneficiarios, así como dos compromisos por estes asumidos, con motivo da concesión da subvención, sempre que afecten ou se refiran ao modo en que se conseguen os obxectivos, se realiza a actividade, se executa o proxecto ou se adopta o comportamento que fundamenta a concesión da subvención.
g) Incumprimento das obrigas dos beneficiarios, así como dos compromisos por estes asumidos, con motivo da concesión da subvención, distintos dos anteriores, cando diso derive a imposibilidade de verificar o emprego dado aos fondos percibidos, o cumprimento do obxectivo, a realidade e regularidade das actividades subvencionadas, ou a concorrencia de subvencións, axudas, ingresos ou recursos para a mesma finalidade, procedentes de calquera administración ou entes públicos ou privados, estatais, da Unión Europea ou de organismos internacionais.
2. Axudas non reintegrables.
a) Non procederá o reintegro das axudas percibidas cando o incumprimento dalgún dos requisitos exixidos ao beneficiario sexa debido a algunha das seguintes causas de forza maior:
1.º Falecemento do beneficiario.
2.º Longa incapacidade profesional da persoa beneficiaria.
3.º Expropiación dunha parte importante da explotación, se esta expropiación non era previsible o día en que se subscribiu o compromiso.
4.º Catástrofe natural grave que afecte considerablemente as terras da explotación.
5.º Destrución accidental dos edificios para o gando da explotación.
6.º Epizootia que afecte a totalidade ou unha parte do gando do/a produtor/a.
A persoa beneficiaria ou o seu habente causa notificará por escrito á autoridade competente os casos de forza maior ou as circunstancias excepcionais, presentando as probas pertinentes para satisfacción da devandita autoridade, no prazo dos dez días hábiles seguintes á data en que a persoa beneficiaria ou o seu habente causa estea en condicións de facelo.
b) Cando, durante o período de compromiso contraído como condición para a concesión dunha axuda, a persoa beneficiaria transfira a súa explotación a outra persoa que cumpra os requisitos exixidos, esta poderá asumir o compromiso e subrogarse en compromisos e obrigas, durante a parte restante do devandito período. De non asumirse o compromiso, a persoa beneficiaria estará obrigada a reembolsar as axudas percibidas. Poderá non exixir o reembolso, se no caso de cesamento definitivo das actividades agrarias por parte dunha persoa beneficiaria que cumprise unha parte significativa do compromiso, a asunción do compromiso polo/a sucesor/a non resulta factible.
Artigo 17.
Recursos administrativos
.
As resolucións, expresas ou presuntas, dos expedientes tramitados en aplicación desta orde ou na respectiva orde de convocatoria esgotan a vía administrativa e contra elas cabe interpoñer os seguintes recursos:
1. Potestativamente, recurso de reposición ante o conselleiro do Medio Rural, no prazo dun mes, contado a partir do día seguinte ao da súa notificación, ou de tres meses, contados a partir do día seguinte a aquel en que se produza o acto presunto, segundo os casos, de conformidade co establecido nos artigos 107, 116 e 117 da Lei 30/1992, segundo a redacción dada pola Lei 4/1999.
2. Directamente, recurso contencioso-administrativo ante o órgano xurisdicional contencioso-administrativo competente, no prazo de dous meses, contados a partir do día seguinte ao da súa notificación, se é expresa.
Artigo 18.
Medidas informativas e publicitarias das axudas cofinanciadas polo Feader
.
Nos instrumentos de información e difusión que utilice a Consellaría do Medio Rural farase constar que, á marxe doutras fontes de financiamento público, concorre o financiamento con fondos Feader, e informaranse tamén os beneficiarios do eixe prioritario do programa de desenvolvemento rural en que están incluídas estas axudas.
Conforme o establecido no artigo 58 e no anexo VI do Regulamento (CE) 1974/2006, o beneficiario das axudas deberá cumprir coa normativa sobre información e publicidade das axudas do Feader indicadas no anexo VI do referido regulamento. En particular, no caso de investimentos subvencionados cun custo total superior a 50.000, o beneficiario deberá colocar unha placa explicativa, no que figurará unha descrición do proxecto, así como a bandeira europea e o lema Feader: «Europa inviste no rural».
Así mesmo, neste sentido deberase tamén cumprir o establecido no Decreto 409/2009, do 5 de novembro, polo que se aproba o uso dos elementos básicos da identidade corporativa da Xunta de Galicia.
Artigo 19.
Controis, reducións, exclusións e sancións
.
1. A Dirección Xeral de Produción Agropecuaria será a responsable de efectuar as actuacións necesarias tendentes á realización tanto dos controis administrativos das solicitudes de axuda e de pagamento como dos controis sobre o terreo, previos e posteriores ao pagamento, para verificar o cumprimento polos beneficiarios dos compromisos e obrigas que asumisen, todo isto sen prexuízo dos controis que deban realizar outras unidades con base no disposto na regulamentación aplicable a estas medidas.
2. Para estes efectos, será de aplicación o Regulamento (CE) 65/2011 da Comisión, do 27 de xaneiro de 2011.
3. Os pagamentos calcularanse sobre a base do que se considera elixible, tras determinar:
a) O importe que se pode conceder ao beneficiario en función da solicitude de pagamento. Para tal efecto, tomarase en consideración a suma dos importes de gastos que o beneficiario presenta como xustificación da operación aprobada.
b) O importe que se pode conceder ao beneficiario logo de controlar a elixibilidade dos gastos que o beneficiario presenta como xustificación da operación aprobada.
A cantidade que hai que pagar ao beneficiario será a definida no importe b). Cando o importe a) supera o importe b) en máis dun 3%, a cantidade que hai que pagar é igual ao importe b) menos a diferenza entre os dous importes. Esta redución non se aplicará cando o beneficiario poida demostrar que non é responsable da inclusión do importe non elixible.
As reducións prescritas aplicaranse igualmente sobre os gastos non elixibles identificados nos controis sobre o terreo, cando son posteriores ao pagamento, e nos controis a posteriori.
4. Cando se determine intencionalidade na presentación dunha declaración falsa, o beneficiario quedará excluído da axuda Feader en cuestión e do resto de axudas vinculadas á medida durante o exercicio Feader de que se trate e os dous seguintes. Ademais, recuperaranse os importes aboados pola operación ata ese momento, no caso de ter pagamentos parciais.
5. Así mesmo, será aplicable o réxime de infraccións e sancións en materia de subvencións previsto na Lei 9/2007. Todo o anterior é sen prexuízo das sancións a que puidese dar lugar a aplicación da lexislación vixente en materia de axudas.
Artigo 20.
Convocatoria
.
Convócanse para o exercicio orzamentario 2011 as axudas regulamentadas por esta orde. As solicitudes, documentación, condicións e procedemento de xestión das axudas serán as establecidas, con carácter xeral, nos artigos anteriores.
Artigo 21.
Prazo
.
1. O prazo de presentación de solicitudes será dun mes a partir da entrada en vigor da orde.
2. As solicitudes presentaranse en calquera das formas previstas no artigo 38.4º da Lei 30/1992, do 26 de novembro, de réxime xurídico das administracións públicas e do procedemento administrativo común e, preferentemente, nos rexistros das oficinas agrarias comarcais da Consellería do Medio Rural.
Artigo 22.
Financiamento das axudas
.
O financiamento das axudas recollidas nesta orde, cofinanciadas con fondos Feader nunha porcentaxe do 57,56%, efectuarase con cargo á aplicación orzamentaria dos orzamentos da Comunidade Autónoma de Galicia 13.02.712B 772.0 CP 2011.00972 na cal existe crédito adecuado de noventa e catro mil cincuenta e catro con corenta e seis euros (94.054,46 euros), sendo para o ano 2011, de dez mil euros (10.000 euros), e para o ano 2012, de oitenta e catro mil cincuenta e catro con corenta e seis euros (84.054,46 euros). O importe da orde poderá incrementarse con fondos adicionais, comunitarios, estatais e da comunidade autónoma, nos supostos previstos no artigo 30 do Regulamento 11/2009.
Disposición adicional primeira.
Cualificación de explotacións agrarias prioritarias
.
Nos casos en que a documentación presentada pola persoa solicitante das axudas previstas nesta orde sexa abonda e se reúnan os requisitos exixidos, o director xeral de Produción Agropecuaria efectuará a cualificación da explotación como prioritaria, de acordo co establecido no Decreto 253/2008, polo que se regula o Rexistro de Explotacións Agrarias de Galicia.
Disposición adicional segunda.
Normativa subsidiaria
.
No non previsto nesta orde observarase o disposto no Regulamento 1698/2005, do 20 de setembro, relativo á axuda ao desenvolvemento rural a través do Fondo Europeo Agrícola de Desenvolvemento Rural (Feader), no Regulamento 1974/2006 da Comisión, do 15 de decembro, polo que se establecen disposicións de aplicación do anterior, no Regulamento 65/2011 da Comisión, do 27 de xaneiro, polo que se establecen disposicións de aplicación do Regulamento (CE) 1698/2005 do Consello, no que respecta á aplicación dos procedementos de control e condicionalidade en relación coas medidas de axuda ao desenvolvemento rural, no Programa de desenvolvemento rural de Galicia 2007-2013 aprobado pola Unión Europea, na Lei 9/2007, do 13 de xuño, de subvencións de Galicia, no Decreto 11/2009, do 8 de xaneiro, polo que se aproba o Regulamento da Lei 9/2007, na Lei 19/1995, de modernización das explotacións agrarias, do 4 de xullo, así como no Real decreto 1852/2009, do 4 de decembro, polo que se establecen os criterios para subvencionar os gastos no marco dos programas de desenvolvemento rural cofinanciados polo Feader.
Disposición adicional terceira.
Publicidade das axudas
.
De conformidade co artigo 13.4º da Lei 4/2006, do 30 de xuño, de transparencia e de boas prácticas na Administración pública galega, a Consellería do Medio Rural publicará na súa páxina web oficial as concesións das axudas reguladas nesta orde, polo que a presentación da solicitude leva implícita autorización para o tratamento necesario dos datos dos/as beneficiarios/as e da súa publicación na citada páxina web, tamén se procederá á súa publicación no
Diario Oficial de Galicia
, de acordo coa Lei 9/2007, do 13 de xuño, de subvencións de Galicia.
Así mesmo, a presentación da solicitude leva implícita a autorización para o tratamento dos datos para os efectos do disposto no Decreto 132/2006, do 27 de xullo, polo que se regulan os rexistros públicos creados nos artigos 44 e 45 da Lei 7/2005, do 29 de decembro, de orzamentos xerais da Comunidade Autónoma de Galicia para o ano 2006.
Disposición adicional cuarta.
Documentación en poder da Administración
.
Os documentos exixidos nesta convocatoria e que figuren nos diferentes rexistros da Consellería do Medio Rural ou na súa base de datos non será necesario que os presente a persoa solicitante, serán obtidos directamente pola unidade tramitadora do expediente.
Disposición derradeira primeira.
Facúltase o director xeral de Produción Agropecuaria para o establecemento das marxes brutas das principais actividades produtivas das explotacións das distintas comarcas galegas, así como para ditar as instrucións precisas para o mellor desenvolvemento e execución do disposto nesta orde, as cales serán publicadas na web da Consellería do Medio Rural.
Disposición derradeira segunda.
Esta orde entrará en vigor o día seguinte ao da súa publicación no
Diario Oficial de Galicia
.
Santiago de Compostela, 19 de xullo de 2011.